**Ordin nr. 414 din 11/03/2020**

**Versiune consolidata la data de:** 25/03/2020

Ordinul nr. 414/2020 privind instituirea măsurii de carantină pentru persoanele aflate în situaţia de urgenţă de sănătate publică internaţională determinată de infecţia cu COVID-19 şi stabilirea unor măsuri în vederea prevenirii şi limitării efectelor epidemiei

*Văzând Referatul de aprobare nr. VSC 3.378 din 11.03.2020 al Direcţiei generale de asistenţă medicală şi sănătate publică din cadrul Ministerul Sănătăţii,*

*în temeiul art. 8 din Ordonanţa de urgenţă a Guvernului nr. 11/2020 privind stocurile de urgenţă medicală, precum şi unele măsuri aferente instituirii carantinei,*

*având în vedere prevederile art. 31 paragraful (2) lit. c) din Regulamentul sanitar internaţional 2005, pus în aplicare prin Hotărârea Guvernului nr. 758/2009,*

*ţinând cont de prevederile art. 25 alin. (2) ale art. 27 alin. (5) şi ale**art. 78**din Legea nr. 95/2006 privind reforma în domeniul sănătăţii, republicată, cu modificările şi completările ulterioare,*

*în temeiul art. 7 alin. (4) din Hotărârea Guvernului nr. 144/2010 privind organizarea şi funcţionarea Ministerului Sănătăţii, cu modificările şi completările ulterioare,*

 ministrul sănătăţii emite următorul ordin:

**Art. 1. -** **(1)** În înţelesul prezentului ordin, prin carantină se înţelege atât instituirea măsurii de carantină instituţionalizată (în spaţii special amenajate), cât şi instituirea măsurii de izolare la domiciliu.

**(2)** Se instituie măsura de carantină instituţionalizată pentru persoanele asimptomatice care intră pe teritoriul României venind din zonele cu transmitere comunitară extinsă afectate de COVID-19 (zona roşie), pentru o perioadă de 14 zile, în spaţii special amenajate puse la dispoziţie de către autorităţile locale.

**(3)** Se instituie măsura de izolare la domiciliu următoarelor categorii de persoane:

**a)** persoane care au călătorit în ultimele 14 zile în localităţi din zonele afectate de COVID-19, altele decât cele cu transmitere comunitară extinsă (zona galbenă);

**b)** persoane care au intrat în contact direct cu persoanele cu simptome şi care au călătorit în zone cu transmitere comunitară extinsă;

**c)** persoane care au intrat în contact direct cu persoanele care au fost confirmate cu coronavirus (COVID-19);

**d)** membri de familie ai unei persoane care se încadrează în una dintre situaţiile de mai sus.

**(4)** Categoriile de persoane nominalizate la alin. (3) se vor izola la domiciliu timp de 14 zile, timp în care îşi monitorizează starea de sănătate. În situaţia în care prezintă simptome de boală vor anunţa medicul de familie sau sistemul «112». Dacă la sfârşitul celor 14 zile de izolare la domiciliu nu prezintă simptome de boală, aceştia pot ieşi din izolare fără a avea nevoie de documente justificative (aviz epidemiologic). Persoanele menţionate la alin. (3) lit. b) pot ieşi din izolarea la domiciliu dacă suspiciunea de infecţie cu COVID-19 la persoana simptomatică, cu care a avut contact direct, este infirmată.

    \_\_\_\_\_\_\_\_\_\_\_

    Alineatul (4) a fost modificat prin punctul 1. din Ordin nr. 497/2020 începând cu 25.03.2020.

**(5)** Pentru scopul prezentului ordin, domiciliul este considerat ca fiind adresa furnizată în chestionarul completat la punctul de frontieră, respectiv adresa unde locuiesc persoanele din categoriile menţionate.

**(6)** Persoanelor aflate în izolare la domiciliu li se vor pune la dispoziţie informaţii detaliate referitoare la măsurile de igienă individuală ce trebuie respectate.

**Art. 2. -** **(1)** Lista zonelor cu transmitere comunitară extinsă (zona roşie) şi a celor afectate (zona galbenă) este disponibilă pe site-ul www.insp.gov.ro/cnscbt şi se actualizează ori de câte ori este nevoie.

**(2)** Definiţia de caz pentru infecţia COVID-19 este postată la adresa www.insp.gov.ro/cnscbt şi se actualizează ori de câte ori este nevoie.

**Art. 3. -** Transportul persoanelor care urmează să intre în carantină instituţionalizată de la punctul de trecere a frontierei către zona de carantină instituţionalizată se va face cu un mijloc de transport special dedicat, stabilit de către direcţia de sănătate publică împreună cu autoritatea publică locală de pe teritoriul căreia se află punctul vamal.

**Art. 4. -** **(1)** Direcţiile de sănătate publică judeţene şi cea a municipiului Bucureşti, în colaborare cu autorităţile publice locale, identifică şi organizează spaţii de carantinare instituţionalizată în fiecare judeţ.

**(2)** În scopul asigurării asistenţei medicale a persoanelor carantinate, direcţiile de sănătate publică judeţene şi cea a municipiului Bucureşti nominalizează unităţile sanitare responsabile de acordarea asistenţei medicale de pe raza judeţului, respectiv a municipiului Bucureşti.

**Art. 5. -** **(1)** Asiguraţii cărora li se aplică măsura de carantinare instituţionalizată în spaţiile special amenajate şi persoanele cărora li se interzice continuarea activităţii prin instituirea măsurii de izolare la domiciliu beneficiază de concediu şi indemnizaţie de carantină pentru perioada stabilită prin documentul eliberat de direcţiile de sănătate publică, în conformitate cu Ordonanţa de urgenţă a Guvernului nr. 158/2005 privind concediile şi indemnizaţiile de asigurări sociale de sănătate, aprobată cu modificări şi completări prin Legea nr. 399/2006, cu modificările şi completările ulterioare.

**(2)** Direcţiile de sănătate publică judeţene şi cea a municipiului Bucureşti au obligaţia ca, la ieşirea din carantină, să elibereze persoanelor ce s-au aflat în această situaţie un aviz epidemiologic de ieşire din carantină, al cărui model este prevăzut în anexa nr. 1, care face parte integrantă din prezentul ordin.

    \_\_\_\_\_\_\_\_\_\_\_

    Alineatul (2) a fost modificat prin punctul 2. din Ordin nr. 497/2020 începând cu 25.03.2020.

**(3)** Persoana izolată, care are nevoie de concediu conform alin. (1), completează o declaraţie pe propria răspundere, al cărei model este prevăzut în anexa nr. 2, care face parte integrantă din prezentul ordin.

    \_\_\_\_\_\_\_\_\_\_\_

    Alineatul (3) a fost modificat prin punctul 2. din Ordin nr. 497/2020 începând cu 25.03.2020.

**(4)** Nerespectarea măsurilor de carantină, respectiv de izolare la domiciliu, precum şi furnizarea de informaţii false autorităţilor se sancţionează conform legilor în vigoare.

**Art. 6. -** **(1)** La persoanele aflate în carantină instituţionalizată se efectuează un test pentru COVID-19 numai dacă devin simptomatice. Până la primirea rezultatelor, acestea vor fi izolate corespunzător. În cazul în care rezultatul este pozitiv pentru COVID-19, acesta vor fi transportate şi izolate în spital.

**(2)** Transportul probelor recoltate de la persoanele carantinate simptomatice se va face în aceleaşi condiţii de siguranţă ca şi probele de gripă, iar testarea se va face la cel mai apropiat laborator care efectuează astfel de testări, la îndrumarea direcţiilor de sănătate publică judeţene şi cea a municipiului Bucureşti.

**(3)** Ieşirea din carantină instituţionalizată se va face după o perioadă de 14 zile, dacă persoana nu a prezentat simptome de boală în decursul carantinării şi este clinic sănătoasă.

**(4)** Direcţia de sănătate publică judeţeană şi cea a municipiului Bucureşti comunică administratorului centrului de carantină încheierea perioadei de carantinare instituţionalizată şi se deplasează pentru eliberarea avizului epidemiologic la ieşirea din carantină a acestora. Avizul epidemiologic poate fi eliberat şi transmis şi electronic.

**(5)** Dezinfecţia spaţiilor de carantinare se efectuează de către responsabilul centrului sub îndrumarea direcţiei de sănătate publică, după ce persoana/persoanele va/vor părăsi spaţiul.

    \_\_\_\_\_\_\_\_\_\_\_

    Art. 6. - a fost modificat prin punctul 3. din Ordin nr. 497/2020 începând cu 25.03.2020.

**Art. 7. -** **(1)** Persoanele simptomatice care întrunesc criteriile definiţiei de caz vor fi izolate în secţiile/spitalele de boli infecţioase unde li se vor recolta probe biologice, conform metodologiei de supraveghere în vigoare, aflată pe site-ul Institutului Naţional de Sănătate Publică - Centrul Naţional de Supraveghere şi Control al Bolilor Transmisibile.

**(2)** În cazul în care există persoane simptomatice care întrunesc criteriile definiţiei de caz şi care se prezintă într-o altă unitate sanitară, acestea rămân în această unitate, în izolare, şi li se recoltează o probă care va fi transportată la cel mai apropiat spital în care se face testarea pentru COVID-19. Această probă va fi lucrată în regim de urgenţă. În cazul în care testul este pozitiv, pacientul va fi transferat la cea/cel mai apropiată/apropiat secţie/spital de boli infecţioase.

**Art. 8. -** În funcţie de evoluţia situaţiei epidemiologice şi confirmarea a mai mult de trei cazuri de infecţie cu noul coronavirus, cu legătură epidemiologică între ele, în aceeaşi comunitate, se poate decide declararea carantinei într-o comunitate. Carantinarea unei comunităţi reprezintă izolarea unei zone perfect delimitate şi pentru care se dispune interzicerea intrării şi ieşirii din zonă.

**Art. 9. -** Direcţiile de sănătate publică judeţene şi cea a municipiului Bucureşti şi direcţiile de specialitate din cadrul Ministerului Sănătăţii vor duce la îndeplinire prevederile prezentului ordin.

**Art. 10. -** Prezentul ordin intră în vigoare la data publicării în Monitorul Oficial al României, Partea I.

|  |  |
| --- | --- |
|  |  |
|  | p. Ministrul sănătăţii,Horaţiu Moldovan,secretar de stat |

 Bucureşti, 11 martie 2020.

 Nr. 414.

**ANEXA nr. 1**

|  |  |  |
| --- | --- | --- |
|  |  |  |
|  | Judeţul . . . . . . . . . .Localitatea . . . . . . . . . .Unitatea sanitară . . . . . . . . . . | Codul numeric personalI\_I\_I\_I\_I\_I\_I\_I\_I\_I\_I\_I\_I\_I |

 AVIZ EPIDEMIOLOGIC
anul . . . . . . . . . . luna . . . . . . . . . . ziua . . . . . . . . . .

 Numele . . . . . . . . . ., prenumele . . . . . . . . . .

 Prenumele tatălui . . . . . . . . . .

 Data naşterii: anul . . . . . . . . . . luna . . . . . . . . . . ziua . . . . . . . . . .

 Domiciliul: localitatea . . . . . . . . . ., str. . . . . . . . . . . nr. . . . . . . . . . ., bloc . . . . . . . . . ., ap. . . . . . . . . . ., sectorul/judeţul . . . . . . . . . .

 A fost izolat la domiciliu/carantinat în spaţiu special amenajat . . . . . . . . . .

 A fost monitorizat în perioada: . . . . . . . . . .

 Starea clinică la sfârşitul perioadei de carantinare: . . . . . . . . . .

 S-a eliberat prezenta dovadă de ieşire din carantină pentru a servi la: . . . . . . . . . .

|  |  |  |
| --- | --- | --- |
|  |  |  |
|  | Data eliberării. . . . . . . . . . | Semnătura şi parafa medicului,L.S. . . . . . . . . . . |

 13.1; A5; t2

   NOTĂ:

 Prin carantină se înţelege atât instituirea măsurii de carantină instituţionalizată (în spaţii special amenajate), cât şi instituirea măsurii de izolare la domiciliu.

    \_\_\_\_\_\_\_\_\_\_\_

    ANEXA nr. 1 a fost modificată prin punctul 4. din Ordin nr. 497/2020 începând cu 25.03.2020.

**ANEXA nr. 2**

 DECLARAŢIE

 Subsemnatul, . . . . . . . . . ., legitimat cu CI/BI seria . . . . . . . . . . nr. . . . . . . . . . ., CNP . . . . . . . . . ., domiciliat în . . . . . . . . . ., prin prezenta declar pe propria răspundere că:

   - am istoric de călătorie în ţara . . . . . . . . . ., în perioada . . . . . . . . . ., regiunea/oraşul . . . . . . . . . ., cu revenire în România în data de . . . . . . . . . ., prin punctul de frontieră (aeroport/terestru) . . . . . . . . . .

 sau

   - contact direct cu un caz pozitiv nCoV-2019 (numele contactului) . . . . . . . . . . .

 Menţionez că mi s-a recomandat izolarea/m-am autoizolat la adresa . . . . . . . . . ., începând cu data de . . . . . . . . . . până la data de . . . . . . . . . . .

 Declar că am luat cunoştinţă de prevederile art. 326 din Codul penal "Falsul în declaraţii'', referitor la declaraţia necorespunzătoare a adevărului făcută unui organ sau instituţii de stat în vederea producerii unei consecinţe juridice pentru sine sau pentru altul, fapt care se pedepseşte cu închisoarea de la 3 luni la 2 ani sau cu amendă.

|  |  |
| --- | --- |
|  |  |
|  | Numele, prenumele . . . . . . . . . . Am ataşat prezenteiSemnătura . . . . . . . . . . Copie C.I./B.I. □Data . . . . . . . . . . Dovada călătoriei:Nr. de telefon . . . . . . . . . . Bilete de avion (după caz) □ |

 Pentru minori până în 18 ani:

 Certificat de naştere □

 ATENŢIE!

 Datele cu caracter personal colectate prin prezentul document vor fi prelucrate în conformitate cu prevederile Regulamentului (UE) 2016/679 al Parlamentului European şi al Consiliului din 27 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE (Regulamentul general privind protecţia datelor) : art. 6 alin. (1) lit. c), d) şi e), respectiv art. 9 alin. (2) lit. g), h) şi i), din motive de interes public în domeniul sănătăţii publice, în scopul asigurării protejării populaţiei împotriva unei ameninţări transfrontaliere grave la adresa sănătăţii. Direcţia de Sănătate Publică a Municipiului Bucureşti a implementat şi utilizează măsuri tehnice şi organizatorice adecvate prin care sunt asigurate confidenţialitatea şi securitatea datelor cu caracter personal prelucrate.

    \_\_\_\_\_\_\_\_\_\_\_

    ANEXA nr. 2 a fost introdusă prin punctul 5. din Ordin nr. 497/2020 începând cu 25.03.2020.